text: Langt ude byggeri vinder stor pris
  06 december 2017 kl. 15.36
  Vadehavscenteret, der ligger placeret langt ude i marsklandet, har vundet prisen som Årets Byggeri i 2017.
  Selvom det nybyggede Vadehavscenter ligger i udkanten af den lille landsby Vester Vedsted, har det unikke bindingsværksbyggeri fået masser af opmærksomhed siden åbningen i februar.
  Der har været masser af rosende ord fra byggebranchen og fra de mange besøgende. Nu kulminerer det med kåringen til Årets Byggeri 2017.
  Prisen blev i dag officielt modtaget af en meget glad leder af Vadehavscenteret, og selvom centeret allerede har fået flere priser, er begejstringen fortsat stor.
  Klaus Melby, leder, Vadehavscenteret.: "Det er fantastisk, og det er supergodt for huset og den fremtid vi går i møde."
  - Det er fantastisk, og det er supergodt for huset og den fremtid vi går i møde. Så vi er meget stolte over det, siger Klaus Melby, til TV SYD.
  Mere en 25.000 bundter strå er der blevet brugt til byggeriet, der også har vundet prisen som verdens bedste stråtag.
  Men Klaus Melby glæder sig ikke kun over prisregnen, der strømmer ned over marskbyggeriet. Publikum har også virkelig taget godt imod Vadehavscenteret, og det har fået stor betydning for lokalområdet.
  - Borgerne har taget huset til sig. Vi har solgt masser af årskort, og vi har folk ,der kommer igen og igen. Det betyder rigtig meget, siger Klaus Melby, til TV SYD.
  